Bukayo Saka

Bukayo Ayoyinka Temidayo Saka (*5. september 2001, Ealing, Anglicko) je anglický profesionálny futbalista, ktorý hrá ako pravý krídelník za Arsenal a anglický národný tím. Je považovaný za jedného z najlepších mladých hráčov na svete.     

Saka už od začiatku svojej profesionálnej seniorskej kariéry hrá za Arsenal. S klubom vyhral FA Cup a dva FA Community Shields. Postupne sa vypracoval na jedného z najvplyvnejších hráčov Arsenalu. Po skončení sezón 2020/21 a 2021/22 bol vymenovaný za hráča sezóny Arsenalu.

Saka reprezentoval Anglicko na rôznych mládežníckych úrovniach predtým, ako v októbri 2020 debutoval za seniorský tím. Bol súčasťou kádra Anglicka na Majstrovstvách Európy v roku 2020, kde Anglicko skončilo ako druhé, a na Majstrovstvách sveta vo futbale 2022.

Detstvo 
Bukayo Ayoyinka Temidayo Saka sa narodil 5. septembra 2001 v Ealingu. Jeho rodičia emigrovali do Londýna z Nigérie ako ekonomickí migranti. Pred príchodom do Arsenalu hrával mládežnícky futbal za miestny klub Greenford Celtic. V rozhovore uviedol dôležitosť svojho otca Yomiho v jeho futbalovej kariére: "Je pre mňa obrovskou inšpiráciou. Odkedy som bol mladý, vždy ma držal pri zemi, udržiaval ma pokorným."

Klubová kariéra

Začiatky 
Ako dieťa hral za mládežnícky klub Watfordu ale keď mal sedem rokov pripojil sa k akadémii Arsenalu Hale End.

V rozhovore v roku 2020 tréner Arsenalu U16 Trevor Bumstead uviedol; "Bukayo vždy vynikal v mladších tímoch. Bol fantastický v rozhodovaní sa. Vedel, kedy zaútočiť a kedy prihrať. Mal vynikajúce fyzické vlastnosti a skutočne dobrý charakter a osobnosť." 

Keď mal 17 rokov dostal od Arsenalu profesionálnu zmluvu a postúpil do tímu do 23 rokov.

29. novembra 2018 debutoval v seniorskom tíme Arsenalu v zápase Európskej ligy UEFA proti Vorskla Poltava, kde nastúpil ako náhradník na 68. minútu za Aarona Ramseyho. 13. decembra absolvoval svoj prvý úplný domáci debut za Arsenal v zápase Európskej ligy proti Karabachu. 1. januára 2019 debutoval Saka v Premier League víťazstvom 4:1 proti Fulhamu po tom, čo v 83. minúte nastúpil za Alexa Iwobiho. Stal sa prvým hráčom narodeným v roku 2001, ktorý nastúpil na zápas Premier League. Vo finále Európskej ligy UEFA 2019, v ktorom Arsenal prehral 4:1 s Chelsea bol na lavičke nahradníkov. Do zápasu nezasiahol. Získal striebornú medailu.

2019/2020: Vzostup a víťazstvo v FA Cupe 
Saka strelil svoj prvý gól 19. septembra, keď sa strelecky presadil proti nemeckému tímu Eintracht Frankfurt v zápase Európskej ligy. V zápase pridal taktiež 2 asistencie. Zápas sa skončil výhrou 3–0. Saka bol za svoje usilovný výkon odmenený prvým štartom v  základnej zostave v Premier League. Arsenal zápas vyhral 3:2 s Aston Villou. Následne zaznamenal asistenciu pre Pierra-Emericka Aubameyanga, čím Arsenalu pomohol pri remíze 1:1 na Old Trafford proti Manchestru United.

Po zraneniach Seada Kolašinaca a Kierana Tierneyho sa Saka začal etablovať ako stálica prvého tímu Arsenalu na pozícii ľavého obrancu. 27. januára 2020 strelil úvodný gól pri víťazstve Arsenalu vo štvrtom kole FA Cupu 2:1 na ihrisku AFC Bournemouth. Takisto sa podieľal na asistencií pri druhom góle, ktorý strelil Eddie Nketiah. Po dvojtýždňovej reprezentačnej prestávke zaznamenal svoj návrat do akcie doma s Newcastle United asistenciou na gólNicolaovi Pépému. Saka v tejto sezóne dosiahol dvojciferný počet asistencií po tom ako prihral Nketiahovi na gól pri vzrušujúcom domácom víťazstve 3:2 proti Evertonu.

1. júla 2020 podpísal novú dlhodobú zmluvu s Arsenalom. Hlavný tréner Mikel Arteta pochválil Saku a povedal: "Myslím si, že reprezentuje všetky hodnoty, ktoré tento futbalový klub predstavuje. Prešiel akadémiou a získal si rešpekt tvrdou prácou a zodpovednosťou a môžete vidieť pokrok, ktorý má ako hráč, ale aj človek."  4. júla 2020 strelil svoj prvý gól v Premier League keď sa strelecky presadil proti Wolverhamptonu Wanderers. Saka bol na lavičke nahradníkov keď Arsenal porazil Chelsea 2:1 a vyhral svoj 14. FA Cup. Do zápasu nezasiahol  

Vo fanúšikovskej ankete "Hráč sezóny Arsenalu" skončil v sezóne 2019/2020 na treťom mieste.

2020/2021: Hráč sezóny Arsenalu 
29. augusta 2020 bol Saka v základnej zostave a zaznamenal asistenciu pre Pierra-Emericka Aubameyanga v FA Community Shield 2020. Arsenal zápas proti Liverpoolu vyhral 5:4 po penaltovom rozstrele. 4. októbra si otvoril svoj strelecký účet pre sezónu 2020/2021 , keď strelil jeden gól pri víťazstve Arsenalu 2:1 proti Sheffieldu United na Emirates Stadium. 

8. novembra si strelil vlastný gól pri domácej prehre 3:0 proti Aston Villa.

26. decembra 2020 skóroval Saka pri svojom 40. zápase v Premier League za Arsenal pri domácej výhre 3:1 s Chelsea. Vďaka svojim výkonom v decembri 2020 bol neskôr zvolený za hráča mesiaca Arsenal. V januári 2021 bol opäť zvolený za hráča mesiaca, keď strelil tri góly a pridal jednu asistenciu v šiestich zápasoch vo všetkých súťažiach. Vo februári bol po tretíkrát v sezóne vyhlásený za hráča mesiaca po tom ako klubu prispel jedným gólom a dvoma asistenciami.

6. marca 2021 odohral Saka svoj 50. zápas v Premier League za Arsenala stal sa druhým najmladším hráčom v klubovej histórii, ktorý dosiahol tento míľnik. 15. apríla strelil gól a pomohol Arsenalu k víťazstvu 4:0 nad Slaviou Praha vo štvrťfinále Európskej ligy. Po skvelom výkone bol vyhlásený za hráča týždňa Európskej ligy.  Sezónu ukončil so siedmimi gólmi a siedmimi asistenciami v 46 vystúpeniach vo všetkých súťažiach a bol zvolený za najlepšieho hráča Arsenalu v tejto sezóne. Bol taktiež v užšom výbere v ankete PFA Young Player of the Season, ale ocenenie nakoniec vyhral Phil Foden z Manchestru City.

2021/2022: Najlepší strelec klubu 
Saka strelil svoj prvý gól v novej sezóne pri výhre 6:0 v druhom kole EFL Cup  v zápsae vonku proti West Bromwich Albion na ihrisku The Hawthorns. Svoj prvý gól sezóny v Premier League strelil v septembri proti Tottenhamu Hotspur na Emirates Stadium, pričom si pripísal aj asistenciu pri góle Emila Smitha Rowea. Zápas sa skončil výhrou 3:1.

30. októbra odohral  svoj 100. zápas za Arsenal, pri tejto príležitosti si pripísal asistenciu pri výhre 2:0 vonku na štadióne Leicestru City. 26. decembra sa po prvykrát v jednom zápase strelecky presadil dvakrát, keď Arsenal porazil Norwich City 5:0 na Carrow Road. Stal sa tak po Nicolasovi Anelkovi druhým najmladším hráčom, ktorý strelil za Arsenal 10 gólov v Premier League.

Arsenal skončil v Premier League na piatom mieste a nepostúpil tak do skupinovej fázy Ligy majstrov UEFA pre nasledujúcu sezónu. Po skončení sezóny ako najlepší strelec klubu bol taktiež nominovaný na najlepšieho hráča sezóny Premier League, mladého hráča sezóny Premier League a mladého hráča roka PFA.   Saka bol vymenovaný za hráča sezóny Arsenalu už druhú sezónu po sebe a stal sa tak prvým hráčom klubu, ktorý si toto ocenenie udržal od víťazstva Thierryho Henryho v roku 2003 a 2004.

2022/2023: Bitka o ligový titul 
Saka zohral kľúčovú úlohu pre Arsenal počas sezóny 2022/23 a strelil niekoľko kľúčových gólov, keďže Arsenal chcel vyhrať svoj prvý titul v Premier League od sezóny 2003/04. 20. augusta 2022 odohral Bukayo svoj 100. zápas v Premier League pri výhre 3:0 s Bournemouth a stal sa tak druhým najmladším hráčom Arsenalu, ktorý dosiahol tento míľnik. 

26. decembra strelil Saka vyrovnávajúci gól v prvom zápase Arsenalu od skončenia majstrovstiev sveta. Arsenal zápas vyhral 3:1 nad West Hamom. 15. januára 2023 asistoval pri góle Martina Ødegaarda proti Tottenhamu Hotspur. Arsenal tak zaznamenal prvé ligové víťazstvo vonku proti Tottenhamu od roku 2014.  O týždeň neskôr, 22. januára, Saka skóroval z diaľky v pri domácom víťazstve 3:2 nad Manchestrom United. Tento gól bol neskôr zvolený za gól mesiaca Arsenalu za január 2023.

13. marca 2023 získal cenu pre mladého hráča roka na udeľovaní cien London Football Awards za rok 2023.  Vďaka svojim výkonom počas celého mesiaca získal cenu hráča mesiaca Premier League za marec 2023. 23. mája podpísal novú zmluvu s Arsenalom, ktorá ho s klubom zaviazala až do roku 2027. Na konci sezóny bol nominovaný na ocenenie Najlepší hráč sezóny Premier League, Mladý hráč sezóny Premier League a Futbalista roka FWA .    Saka bol vyhlásený za PFA Young Plyer of the year pre sezónu 2022/23.

2023/2024: - 
12. augusta 2023 pomohol gólom spečatiť víťazstvo 2:1 nad Nottingham Forest v prvom zápase Arsenalu v sezóne 2023/24. 26. augusta odohral svoj 83. zápas v Premier League v rade za Arsenal čím vytvoril klubový rekord. 20. septembra strelil svoj prvý gól v Lige majstrov a pripísal si asistenciu pri výhre 4:0 nad PSV pri svojom debute v tejto súťaži.

Reprezentačná kariéra

Mládežníčka kariéra 
24. augusta 2016 debutoval Saka za anglický národný tím do 16 rokov ako náhradník pri výhre 3:1 vonku nad Rumunskom v priateľskom zápase. Svoju kariéru do 16 rokov ukončil šiestimi zápasmi a jedným gólom v rokoch 2016 až 2017.

Jeho prvé pôsobenie v anglickom tíme do 17 rokov prišlo na medzinárodnom turnaji FA 2017, kde debutoval 18. augusta 2017. Debutoval v úvodnom zápase turnaja, ktoré Anglicko vyhralo 3:2 nad Tureckom. Saka si v zápase pripísal na konto jeden gól. Saka sa na turnaji predstavila ešte raz, Anglicko skončilo ako druhé.  Bol súčasťou tímu pre Torneio Internacional do Algarve v roku 2018 a dvakrát sa dostal do zápasového diania. Anglicko na turnaji skončilo na treťom mieste. Saka bol menovaný do tímu pre majstrovstvá Európy hráčov do 17 rokov 2018, ktoré sa konali v Anglicku. Bukayo odohral všetkých päť zápasov na turnaji. Anglicko bolo vyradené z turnaja po prehre v penaltovom rozstrele proti Holandsku v semifinále. Saka premenil prvý pokutový kop v rozstrele. V rokoch 2017 až 2018 odohral deväť zápasov za hráčov do 17 rokov, pričom skóroval raz.

Saka bol súčasťou anglického tímu do 18 rokov na turnaji v Limoges vo Francúzsku v roku 2018. Debutoval 5. septembra 2018 a Anglicko vyhralo nad Holandskom 3:0. 9. septembra strelil z penalty víťazný gól pri výhre Anglicka 2:1 nad Francúzskom. Anglicko turnaj vyhralo. Anglicko vyhralo všetky tri zápasy na turnaji, pričom nastúpil v každom zápase. Svoju kariéru do 18 rokov ukončil jedným gólom v piatich zápasoch.

Seniorská kariéra 
4. septembra 2020 sa po prvýkrát a zároveň aj poslednýkrát predstavil za anglický tím do 21 rokov, keď v kvalifikácii majstrovstiev Európy hráčov do 21 rokov v roku 2021 vyhralo Anglicko vonku s Kosovom 6:0. 1. októbra bol Saka po prvýkrát povolaný do anglického seniorského tímu a debutoval v základnej zostave pri výhre 3:0 s Walesom. Keďže Saka odohral už štyri zápasy za seniorské mužstvo Anglicka nemôže už reprezentovať Nigériu.

Saka bol menovaný do 26-členného kádra pre Majstrovstvá Európy vo futbale 2020. 

2. júna v priateľskom zápase proti Rakúsku strelil Saka svoj prvý seniorský reprezentačný gól pri výhre 1:0. 22. júna na EURO 2022 nastúpil do tretieho zápasu skupinovej fázy proti  Česku a bol vyhlásený za hráča zápasu. 11. júla vo finále turnaja proti Taliansku nastúpil do zápasu ako náhradník za Kierana Trippiera. Po predĺžení bol vybraný aby kopol piatu penaltu v penaltovom rozstrele. Bol to zároveň jeho prvý pokutový kop na seniorskej úrovni. Jeho penaltu zachránil brankár Gianluigi Donnarumma a v dôsledku toho Taliansko vyhralo rozstrel a turnaj. Saka po nepremení penalty na sociálnych siatiach čelil veľkým rasistickým urážkam.  15. júla povedal, že „okamžite vedel, aký druh nenávisti sa mu po nepremení penalty dostane."

23. septembra 2022 bol vymenovaný za anglického hráča roka pre sezónu 2021/2022 pred Declanom Riceom a Harrym Kaneom a stal sa prvým hráčom Arsenalu, ktorý toto ocenenie získal. Saka bol menovaný do 26-člennej anglickej reprezentácie na Majstrovstvá sveta vo futbale 2022 v Katare. Dvakrát skóroval pri víťazstve 6:2 s Iránom v úvodnom zápase Anglicka na turnaji  a raz pri výhre Anglicka 3:0 so Senegalom v osemfinále. 

10. decembra nastúpil v základnej zostave v štvrťfinále Majstrovstiev sveta proti Francúzsku. Anglicko zápas prehralo 2:1 ale BBC a L'Équipe ho označili za hráča zápasu.  

19. júna 2023 strelil svoj prvý hetrik v kariére pri víťazstve 7:0 v kvalifikačnom zápase na Euro 2024 proti Severnému Macedónsku.

5. septembra 2023 bol vymenovaný za hráča roka Anglicka v druhej sezóne po sebe. V sezóne 2022/23 strelil sedem gólov v desiatich medzištátnych zápasoch.

Osobný život 
Jeho obľúbeným futbalistom je Thierry Henry. Bukayo povedal, že spomedzi bývalých spoluhráčov mu najviac v kariére pomohol David Luiz.

Saka je praktizujúci kresťan a každý večer číta Bibliu.

Kariérne štatistiky

Klub 
Aktuálne ku dňu 3. október 2023

Reprezentačné 
Aktuálne ku dňu 12. september 2023

Úspechy 
Arsenal

 FA Cup: 2019/20
 FA Community Shield: 2020, 2023
 Európska ligy UEFA: 2018/19

Anglicko

 Majstrovstiev Európy UEFA: 2020

Individuálne

 Anglická reprezentácia - Hráč roka: 2021/22, 2022/23 
 Hráč mesiaca Premier League: marec 2023 
 Tím roka PFA: Premier League 2022/23 
 PFA Young Plyer of the Year: 2022/23 
 Hráč sezóny Arsenalu: 2020/21, 2021/22 
 Svetový tím IFFHS do 20 rokov: 2021
 London Football Awards, mladý hráč roka: 2023

Referencie 
Hráči Majstrovstiev sveta vo futbale 2022
Hráči Majstrovstiev Európy vo futbale 2020
Anglickí národní futbalisti
Anglickí národní futbalisti do 21 rokov
Hráči FA Premier League
Hráči Arsenal FC
Narodenia v 2001

Externé odkazy 

 Profil na webe Arsenalu
 Profil na stránke futbalového zväzu

Zdroj